सन 1979 में कर्पूरी ठाकुर सरकार के पतन के कुछ ही समय बाद इस नई पीढ़ी को अपनी जातियों की खासी आबादी का महत्व समझ में आ गया और उसने कर्पूरी ठाकुर के नेतृत्व को चुनौती देना शुरू कर दिया। कर्पूरी ठाकुर की समस्या यह थी कि उनकी जाति की आबादी प्रदेश में बहुत कम थी (सिन्हा 2011: 121-123)। कर्पूरी ठाकुर की स्थिति की तुलना चरण सिंह से की जा सकती है। चरण सिंह जाट थे और पश्चिमी उत्तरप्रदेश में उनकी जाति के वर्चस्वशाली होने के बावजूद, उत्तरप्रदेश में यादव जैसी अन्य ओबीसी जातियों की तुलना में जाटों की आबादी कम थी। परंतु कर्पूरी ठाकुर के विपरीत, गैर-जाट वर्चस्वशाली ओबीसी जातियों के नेताओं की नई पीढ़ी-जिनमें मुलायम सिंह यादव शामिल थे-ने चरण सिंह के नेतृत्व को कभी चुनौती नहीं दी। चरण सिंह की मृत्यु के बाद उत्तरप्रदेश की राजनीति में जाटों के वर्चस्व को यादवों ने चुनौती दी, जिनकी आबादी जाटों से कहीं ज्यादा थी और जो राज्य के एक बहुत बड़े इलाके में फैले हुए थे।[6]